การประกอบธุรกิจ

บริษัท ผลิตไฟฟ้า จำกัด (มหาชน) ดำเนินธุรกิจในรูปบริษัทร่วมทุนหรือ Holding Company
รายได้หลักของบริษัทจึงมาจากเงินปันผลในบริษัทย่อย บริษัทร่วม และผู้มีส่วนได้เสียในกิจการร่วมค้า
บริษัทได้จัดกลุ่มธุรกิจเป็น 3 กลุ่ม ได้แก่ กลุ่มธุรกิจไฟฟ้า กลุ่มธุรกิจบริการ และกลุ่มธุรกิจน้ำ

3.1 กลุ่มธุรกิจไฟฟ้า

3.1.1 ลักษณะผลิตภัณฑ์หรือบริการ

กลุ่มธุรกิจไฟฟ้าซึ่งเป็นธุรกิจหลักของบริษัท ประกอบด้วย ผู้ผลิตไฟฟ้าอิสระ (ไอพีพี)
ผู้ผลิตไฟฟ้ารายเล็ก (เอสพีพี) และผู้ผลิตไฟฟ้าในต่างประเทศ

กลุ่มธุรกิจผู้ผลิตไฟฟ้าอิสระ ( ไอพีพี)

กฟผ. ได้เปิดโอกาสให้เอกชนลงทุนในโครงการโรงไฟฟ้าในรูปแบบของไอพีพี โดยในปี 2550
กำลังผลิตร้อยละ 89.49 ของกำลังผลิตรวมของ บผฟ. จำนวน 3,509 เมกะวัตต์
มาจากโรงไฟฟ้าในกลุ่มไอพีพี ได้แก่ บริษัท ผลิตไฟฟ้าระยอง จำกัด (บฟร.) บริษัท
ผลิตไฟฟ้าขนอม จำกัด (บฟข.) บริษัท บีแอลซีพี เพาเวอร์ จำกัด (บีแอลซีพี) และบริษัท กัลฟ์
เพาเวอร์ เจเนอเรชั่น จำกัด (จีพีจี) โดยมีรายละเอียด ดังนี้

บฟร.

บฟร. เป็นผู้ดำเนินกิจการโรงไฟฟ้าระยอง ซึ่งตั้งอยู่ที่ตำบลห้วยโป่ง อำเภอเมือง จังหวัดระยอง
บนเนื้อที่ 472 ไร่ 2 งาน 42.8 ตารางวา และมีกำลังผลิตติดตั้ง 1,232 เมกะวัตต์
ซึ่งประกอบด้วยโรงไฟฟ้าพลังความร้อนร่วมขนาดกำลังผลิตติดตั้ง 308 เมกะวัตต์ จำนวน 4 ชุด
ใช้ก๊าซธรรมชาติเป็นเชื้อเพลิงหลัก เพื่อดำเนินธุรกิจผลิตและจำหน่ายกระแสไฟฟ้าทั้งหมดให้กับ
กฟผ. ภายใต้สัญญาซื้อขายไฟฟ้าระยะยาว 20 ปี นับจากวันที่ 7 ธันวาคม 2537
โดยไฟฟ้าที่ผลิตได้จากโรงไฟฟ้าระยองจะส่งมอบให้แก่ กฟผ.
ที่จุดเชื่อมต่อหน้าสถานีไฟฟ้าแรงสูงระยอง 2

กฟผ. รับประกันว่าจะซื้อไฟฟ้าต่อปีไม่น้อยกว่าอัตราร้อยละ 40 ของไฟฟ้าที่โรงไฟฟ้าระยอง
สามารถผลิตได้ในปีนั้นๆ (ระดับประกันการซื้อขั้นต่ำ หรือ Minimum Take Obligation)
โดยหากปีใด กฟผ. สั่งจ่ายไฟฟ้าน้อยกว่าระดับประกันการซื้อขั้นต่ำ ซึ่งมีผลทำให้ บฟร.
มีค่าใช้จ่ายในการผลิตและบำรุงรักษาผันแปร (ไม่รวมค่าเชื้อเพลิง) เพิ่มขึ้น กฟผ.
จะต้องรับผิดชอบค่าใช้จ่ายส่วนเพิ่มนี้ ในกรณีที่ บฟร. มีค่าความพร้อมจ่ายสูงกว่าระดับที่ กฟผ.
กำหนดไว้ บฟร. จะได้รับการชำระค่าพลังไฟฟ้าเพิ่มขึ้นตามส่วน
แต่หากความพร้อมจ่ายของโรงไฟฟ้าระยองต่ำกว่าระดับที่ กฟผ. กำหนด บฟร. จะถูกปรับตามส่วน

ในปี 2550 บฟร. สามารถผลิตและจำหน่ายกระแสไฟฟ้าให้ กฟผ. ได้จำนวน 3,895
ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีร้อยละ 91.83
ซึ่งดีกว่าเป้าหมายตามสัญญาซื้อขายไฟฟ้าที่ทำไว้กับ กฟผ. ทำให้ได้รับโบนัสพิเศษจาก กฟผ.
เป็นปีที่สิบเอ็ดติดต่อกัน

บฟข.

บฟข. เป็นผู้ดำเนินกิจการโรงไฟฟ้าขนอม ซึ่งตั้งอยู่ที่ตำบลท้องเนียน อำเภอขนอม
จังหวัดนครศรีธรรมราช บนเนื้อที่ 308 ไร่ 3 งาน 58.5 ตารางวา มีกำลังการผลิตติดตั้งรวม
824 เมกะวัตต์ ซึ่งประกอบด้วย โรงไฟฟ้าพลังความร้อนขนาดกำลังผลิตติดตั้ง 75 เมกะวัตต์
จำนวน 2 ชุด และโรงไฟฟ้าพลังความร้อนร่วมขนาดกำลังผลิตติดตั้ง 674 เมกะวัตต์ จำนวน 1 ชุด
ใช้ก๊าซธรรมชาติเป็นเชื้อเพลิงหลัก เพื่อดำเนินธุรกิจผลิตและจำหน่ายกระแสไฟฟ้าทั้งหมดให้กับ
กฟผ. ภายใต้สัญญาซื้อขายไฟฟ้าระยะยาว 15 ปี สำหรับโรงไฟฟ้าพลังความร้อนชุดที่ 1 และ 20
ปีสำหรับ
โรงไฟฟ้าพลังความร้อนชุดที่ 2 และโรงไฟฟ้าพลังความร้อนร่วม โดยนับจากวันที่ 19 มิถุนายน
2539 ตามกำลังความสามารถที่จะจ่ายไฟฟ้าได้สูงสุด (สุทธิ) จำนวน 818.10 เมกะวัตต์
โดยจะวัด ณ จุดเชื่อมต่อจากโรงไฟฟ้าขนอม

ทั้งนี้ กฟผ. ตกลงจะสั่งให้โรงไฟฟ้าจ่ายไฟฟ้าให้แก่ กฟผ. ตามค่าความพร้อมจ่ายพึ่งได้สุทธิ (Net
Dependable Capacity) ในกรณีที่ บฟข. มีความพร้อมจ่ายสูงกว่าค่าความพร้อมจ่ายที่คาดหวังไว้
บฟข. จะได้รับโบนัสจาก กฟผ. ตามค่าพลังไฟฟ้าสำรองในระบบของ กฟผ.
แต่หากความพร้อมจ่ายของโรงไฟฟ้าขนอมต่ำกว่าค่าความพร้อมจ่ายที่คาดหวังไว้ บฟข.
จะถูกปรับตามส่วน

ในปี 2550 บฟข. สามารถผลิตและจำหน่ายกระแสไฟฟ้าให้ กฟผ. ได้จำนวน 6,006.34
ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีร้อยละ 93.85

บีแอลซีพี

บริษัทได้เข้าไปซื้อหุ้นใน บีแอลซีพี ในสัดส่วนร้อยละ 50 เมื่อวันที่ 30 มกราคม 2550 โดย
บีแอลซีพี เป็นผู้ดำเนินกิจการโรงไฟฟ้าบีแอลซีพี ตั้งอยู่ในจังหวัดระยอง มีกำลังผลิตติดตั้ง 1,434
เมกะวัตต์ ซึ่งประกอบด้วยโรงไฟฟ้าพลังความร้อนขนาดกำลังผลิตติดตั้ง 717 เมกะวัตต์ จำนวน 2
หน่วย ใช้ถ่านหินคุณภาพดีประเภทบิทูมินัสจากประเทศออสเตรเลียเป็นเชื้อเพลิงหลัก
เพื่อดำเนินธุรกิจผลิตและจำหน่ายกระแสไฟฟ้าทั้งหมดให้กับ กฟผ.
ภายใต้สัญญาซื้อขายไฟฟ้าระยะยาว 25 ปี ในโครงการผู้ผลิตไฟฟ้าอิสระ
โดยเริ่มจำหน่ายกระแสไฟฟ้าเชิงพาณิชย์จากหน่วยแรก เมื่อวันที่ 1 ตุลาคม 2549 และหน่วยที่สอง
เมื่อวันที่ 1 กุมภาพันธ์ 2550 ตามลำดับ

ในรอบปี 2550 โรงไฟฟ้าบีแอลซีพี สามารถผลิตและจำหน่ายกระแสไฟฟ้าให้ กฟผ. ได้จำนวน
10,562 ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีร้อยละ 91.35

จีพีจี

บริษัทถือหุ้นใน จีพีจี ผ่านบริษัท กัลฟ์อิเล็คตริก จำกัด (มหาชน) หรือ จีอีซี ในสัดส่วนร้อยละ 50
เพื่อดำเนินการโครงการโรงไฟฟ้าแก่งคอยสอง ตั้งอยู่ในจังหวัดสระบุรี ขนาดกำลังผลิตติดตั้ง
1,468 เมกะวัตต์ ประกอบด้วยโรงไฟฟ้าพลังความร้อนร่วมจำนวน 2 ชุด มีกำลังผลิตติดตั้งชุดละ
734 เมกะวัตต์ ใช้ก๊าซธรรมชาติเป็นเชื้อเพลิงหลัก ผลิตและจำหน่ายกระแสไฟฟ้าทั้งหมดให้ กฟผ.
ภายใต้สัญญาซื้อขายไฟฟ้าระยะยาว 25 ปี ในโครงการผู้ผลิตไฟฟ้าอิสระ
โดยเริ่มจำหน่ายกระแสไฟฟ้าเชิงพาณิชย์จากหน่วยแรก เมื่อวันที่ 5 พฤษภาคม 2550
และเริ่มจำหน่ายกระแสไฟฟ้าเชิงพาณิชย์จากหน่วยที่สอง ในวันที่ 1 มีนาคม 2551

ในรอบปี 2550 โรงไฟฟ้าแก่งคอยสอง หน่วยแรก สามารถผลิตและจำหน่ายกระแสไฟฟ้าให้ กฟผ.
ได้จำนวน 3,397 ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีร้อยละ
94.76

นอกจากสัญญาซื้อขายไฟฟ้ากับ กฟผ. แล้ว โรงไฟฟ้าทั้งหมดในกลุ่มไอพีพี
ยังได้รับบัตรส่งเสริมการลงทุนประเภท 7.36 กิจการผลิตไฟฟ้าระบบ Independent Power
Producer (IPP) ซึ่งมีสาระสำคัญหลัก ดังนี้

สิทธิประโยชน์

1.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
    8 ปีนับจากวันที่เริ่มมีรายได้จากการประกอบกิจการนั้น

2.  ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณเพื่อเสียภาษีเงินได้นิติบุคคล
    ตลอดระยะเวลาที่ได้รับยกเว้นภาษีเงินได้นิติบุคคล

3.  ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
    ของอัตราปกติ มีกำหนดเวลา 5
    ปีนับจากวันที่พ้นกำหนดระยะเวลาที่ได้รับยกเว้นภาษีเงินได้นิติบุคคล

เงื่อนไข

-   บุคคลผู้มีสัญชาติไทยต้องถือหุ้นรวมกันไม่น้อยกว่าร้อยละ 51 ของทุนจดทะเบียน

-   ทุนจดทะเบียนต้องไม่น้อยกว่าที่กำหนดไว้

-   ต้องตั้งโรงงานในท้องที่ที่กำหนดภายในระยะเวลา 15
    ปีนับแต่วันเปิดดำเนินการจะย้ายโรงงานไปตั้งในท้องที่อื่นไม่ได้
    เว้นแต่จะได้รับอนุญาตจากคณะกรรมการ

สำหรับรายละเอียดของบัตรส่งเสริมการลงทุนของแต่ละบริษัท มี ดังนี้

+------------------+-----------+-----------+-----------+-------------+
| รายการ           | บฟร.      | บฟข.      | บีแอลซีพี    | จีพีจี         |
+==================+===========+===========+===========+=============+
| วันที่ได้รับ          | 20 เมษายน | 26 กันยายน | 1 ตุลาคม   | 3 มิถุนายน    |
| การอนุมัติการส่งเสริม | 2538      | 2539      | 2541      | 2548        |
+------------------+-----------+-----------+-----------+-------------+
| บัตรส่งเสริมการลงทุน | เลขที่      | เลขที่      | เลขที่      | เลขที่        |
|                  | 1440/2538 | 1742/2539 | 1499/2543 | 1660(2)     |
|                  |           |           |           | /2548       |
|                  | 15 มิถุนายน | 6         | 21 สิงหาคม |             |
|                  | 2538      | พฤศจิกายน  | 2543      | 25 กรกฎาคม  |
|                  |           | 2539      |           | 2548        |
+------------------+-----------+-----------+-----------+-------------+
| ระยะเ            | 7 ธันวาคม  | 26 กันยายน | 1 ตุลาคม   | 3 พฤศจิกายน  |
| วลาที่ได้รับยกเว้นภาษี | 2537–6    | 2539–25   | 2549–     | 2549 – 2    |
| 8 ปี              | ธันวาคม    | กันยายน    |           | พฤศจิกายน    |
|                  | 2545      | 2547      | 30 กันยายน | 2557        |
|                  |           |           | 2557      |             |
+------------------+-----------+-----------+-----------+-------------+
| ทุนจด             | 4,700     | 4,710     | 12,000    | 1,850       |
| ทะเบียนขั้นต่ำที่กำหนด | ล้านบาท    | ล้านบาท    | ล้านบาท    | ล้านบาท      |
|                  |           |           |           | โดยจะต้องเพ  |
|                  |           |           |           | ิ่มทุนจดทะเบียน |
|                  |           |           |           | เป็นไม่น้อยกว่า |
|                  |           |           |           | 9,030       |
|                  |           |           |           | ล้านบาท      |
|                  |           |           |           | และชำระเต็ม  |
|                  |           |           |           | มูลค่าหุ้นก่อนวัน |
|                  |           |           |           | เปิดดำเนินการ |
+------------------+-----------+-----------+-----------+-------------+
| ท                | จ         | จังหวัดนคร  | จ         | จังหวัดสระบุรี  |
| ้องที่สถานที่ตั้งที่กำหนด | ังหวัดระยอง | ศรีธรรมราช | ังหวัดระยอง |             |
+------------------+-----------+-----------+-----------+-------------+

การคิดราคาค่าไฟฟ้า

กฟผ. ใช้หลักเกณฑ์การคิดค่ากระแสไฟฟ้าสำหรับโรงไฟฟ้าไอพีพี โดยแบ่งราคาออกเป็น 2 ส่วน
ดังนี้

1.  ค่าพลังไฟฟ้า (Capacity Payment) (กรณี บฟร.) หรือค่าความพร้อมจ่ายพลังไฟฟ้า
    (Availability Payment) (กรณี บฟข. บีแอลซีพี และจีพีจี) ซึ่งเป็นค่าตอบแทนที่ กฟผ.
    จ่ายให้แก่โรงไฟฟ้าเป็นรายเดือนในการรักษาระดับความพร้อมจ่ายไฟฟ้าของโรงไฟฟ้า
    โดยไม่คำนึงว่า กฟผ. จะซื้อพลังงานไฟฟ้าจากโรงไฟฟ้า หรือไม่ ซึ่งค่าพลังไฟฟ้า
    หรือค่าความพร้อมจ่ายพลังไฟฟ้า (แล้วแต่กรณี)
    จะครอบคลุมต้นทุนการเงินของเงินลงทุนในโรงไฟฟ้า รวมถึงการชำระคืนเงินต้นและดอกเบี้ย
    ค่าใช้จ่ายคงที่ในการผลิตและบำรุงรักษา ค่าใช้จ่ายในการบริหาร ค่าบำรุงรักษาหลัก
    และผลตอบแทนสำหรับส่วนของผู้ถือหุ้น

2.  ค่าพลังงานไฟฟ้า (Energy Payment)
    ซึ่งถือเป็นค่าตอบแทนตามปริมาณพลังงานไฟฟ้าที่ส่งมอบจริง
    ค่าพลังงานไฟฟ้านี้จะครอบคลุมค่าใช้จ่ายผันแปรในการผลิตและบำรุงรักษา

กลุ่มธุรกิจผู้ผลิตไฟฟ้ารายเล็ก (เอสพีพี)

กฟผ. ได้เปิดโอกาสให้เอกชนมีส่วนร่วมในธุรกิจผลิตไฟฟ้าในรูปแบบเอสพีพี
โดยผลิตกระแสไฟฟ้าใช้เองบางส่วนและขายให้ กฟผ. บางส่วน ซึ่ง บผฟ. ได้ลงทุนในเอสพีพี ดังนี้

บริษัท เอ็กโก โคเจนเนอเรชั่น จำกัด (เอ็กโก โคเจน)

บริษัทถือหุ้นในเอ็กโก โคเจน ทางตรงในสัดส่วนร้อยละ 80 (เดิมบริษัทถือหุ้นในเอ็กโก
โคเจนทางตรงในสัดส่วนร้อยละ 40 และทางอ้อมในสัดส่วนร้อยละ 40 ผ่านบริษัท ไทยแอลเอ็นจี
เพาเวอร์ จำกัด หรือ “ทีแอลพีซี” ซึ่งเป็นบริษัทย่อยที่บริษัทถือหุ้นในสัดส่วนร้อยละ 100
ต่อมาเมื่อวันที่ 26 กันยายน พ.ศ. 2550
ที่ประชุมผู้ถือหุ้นของทีแอลพีซีมีมติเป็นเอกฉันท์ยืนยันมติของที่ประชุมวิสามัญผู้ถือหุ้นครั้งที่ 1/2550
ให้เลิกกิจการทีแอลพีซี โดยได้ดำเนินการจดทะเบียนยกเลิก ทีแอลพีซี เมื่อวันที่ 1 ตุลาคม พ.ศ.
2550 และชำระบัญชีเสร็จสิ้นเมื่อวันที่ 28 ธันวาคม พ.ศ. 2550
บริษัทจึงเป็นผู้ถือหุ้นโดยตรงทั้งหมดร้อยละ 80 ในเอ็กโก โคเจน)

เอ็กโก โคเจนเป็นโรงไฟฟ้าโคเจนเนอเรชั่น ตั้งอยู่ในจังหวัดระยอง
ใช้ก๊าซธรรมชาติเป็นเชื้อเพลิงหลัก มีกำลังผลิตติดตั้ง 117 เมกะวัตต์ประกอบด้วย เครื่องกังหันก๊าซ
2 ชุด และเครื่องกังหันไอน้ำ 1 ชุด และไอน้ำจำนวน 30 ตันต่อชั่วโมง ที่ความดัน 11 บาร์
เอ็กโก โคเจนผลิตและจำหน่ายกระแสไฟฟ้าให้ กฟผ. จำนวน 60 เมกะวัตต์ ตั้งแต่วันที่ 28
มกราคม 2546 เป็นต้นมาภายใต้สัญญาซื้อขายไฟฟ้าระยะยาว 21 ปี
ในโครงการผู้ผลิตไฟฟ้ารายเล็กประเภทโคเจนเนอเรชั่น
และจำหน่ายกระแสไฟฟ้าให้ลูกค้าอุตสาหกรรมในนิคมอุตสาหกรรมระยองจำนวน 52.76 เมกะวัตต์
ภายใต้สัญญาซื้อขายไฟฟ้าระยะยาว

ในรอบปี 2550 เอ็กโก โคเจน สามารถผลิตและจำหน่ายกระแสไฟฟ้าได้จำนวน 744
ล้านกิโลวัตต์ชั่วโมง แบ่งออกเป็นส่วนที่จำหน่ายให้ กฟผ. จำนวน 428 ล้านกิโลวัตต์ชั่วโมง
และลูกค้าอุตสาหกรรมจำนวน 316 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 98.01
รวมทั้งสามารถผลิตและจำหน่ายไอน้ำได้จำนวน 50,378 ตัน

บริษัท ร้อยเอ็ด กรีน จำกัด (ร้อยเอ็ด กรีน)

บริษัทถือหุ้นในร้อยเอ็ด กรีน ในสัดส่วนร้อยละ 70.3 ผ่านบริษัท เอ็กโก กรีน เอ็นเนอร์ยี่ จำกัด
ร้อยเอ็ด กรีน ตั้งอยู่ที่ ตำบลเหนือเมือง อำเภอเมือง จังหวัดร้อยเอ็ด มีกำลังผลิตติดตั้ง 9.9
เมกะวัตต์ เป็นโรงไฟฟ้าพลังความร้อน ใช้แกลบเป็นเชื้อเพลิงหลัก ผลิตและจำหน่ายกระแสไฟฟ้าให้
กฟผ. จำนวน 8.8 เมกะวัตต์ ภายใต้สัญญาซื้อขายไฟฟ้าระยะยาว 21 ปี
ในโครงการผู้ผลิตไฟฟ้ารายเล็กประเภทพลังงานหมุนเวียน

ร้อยเอ็ด กรีน เป็นโครงการที่ได้รับบัตรส่งเสริมการลงทุน
จากสำนักงานคณะกรรมการส่งเสริมการลงทุน(BOI)
และยังได้รับเงินอุดหนุนจากกองทุนสิ่งแวดล้อมโลก (Global Environment Facility)
เพื่อเป็นการสนับสนุนการใช้พลังงานหมุนเวียน
โดยเฉพาะอย่างยิ่งการนำเศษวัสดุทางการเกษตรมาใช้เป็นเชื้อเพลิงในการผลิตกระแสไฟฟ้า
ร้อยเอ็ด กรีน มีสัญญาซื้อขายไฟฟ้ากับ กฟผ. ภายใต้โครงการผู้ผลิตไฟฟ้ารายเล็กจำนวน 8.8
เมกะวัตต์ โดยมีอายุสัญญา 21 ปี

ร้อยเอ็ด กรีน
เป็นโครงการโรงไฟฟ้าที่ได้รับการสนับสนุนจากมูลนิธิพลังงานเพื่อสิ่งแวดล้อมในการเป็นต้นแบบของโรงไฟฟ้าชีวมวล
และเป็นโรงไฟฟ้าที่มีการจัดการทางด้านสิ่งแวดล้อมที่ดี ได้รับการยอมรับจากชุมชนเป็นอย่างดี

ในรอบปี 2550 ร้อยเอ็ด กรีน ผลิตและจำหน่ายกระแสไฟฟ้าให้ กฟผ. รวม 56
ล้านกิโลวัตต์ชั่วโมง โดยมีค่าความพร้อมจ่ายในการเดินเครื่องเฉลี่ยตลอดปีร้อยละ 87.85

บริษัท กัลฟ์ โคเจนเนอเรชั่น จำกัด (จีซีซี)

บริษัทถือหุ้นใน จีซีซีผ่านบริษัท กัลฟ์อิเล็คตริก จำกัด (มหาชน) หรือ จีอีซีในสัดส่วนร้อยละ 50
จีซีซีมีกำลังผลิตติดตั้ง 110 เมกะวัตต์ และไอน้ำจำนวน 16 ตันต่อชั่วโมง
เป็นโรงไฟฟ้าโคเจนเนอเรชั่น ใช้ก๊าซธรรมชาติเป็นเชื้อเพลิงหลัก ผลิตและจำหน่ายกระแสไฟฟ้าให้
กฟผ. จำนวน 90 เมกะวัตต์ ภายใต้สัญญาซื้อขายไฟฟ้าระยะยาว 21 ปี
ในโครงการผู้ผลิตไฟฟ้ารายเล็กประเภทโคเจนเนอเรชั่น และลูกค้าอุตสาหกรรมจำนวน 20
เมกะวัตต์ ภายใต้สัญญาซื้อขายไฟฟ้าระยะยาว

ในปี 2550 จีซีซีสามารถผลิตและจำหน่ายกระแสไฟฟ้าได้จำนวน 747 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 98.40
รวมทั้งสามารถผลิตและจำหน่ายไอน้ำให้ลูกค้าอุตสาหกรรมได้จำนวน 148,593 ตัน

บริษัท หนองแค โคเจนเนอเรชั่น จำกัด (เอ็นเคซีซี)

บริษัทถือหุ้นในเอ็นเคซีซี ผ่านจีอีซี ในสัดส่วนร้อยละ 50 เอ็นเคซีซีเป็นโรงไฟฟ้าโคเจเนอเรชั่น
ตั้งอยู่ในจังหวัดสระบุรี มีกำลังผลิตติดตั้ง 126 เมกะวัตต์ และไอน้ำจำนวน 24 ตันต่อชั่วโมง
ใช้ก๊าซธรรมชาติเป็นเชื้อเพลิงหลัก ผลิตและจำหน่ายกระแสไฟฟ้าให้ กฟผ. จำนวน 90 เมกะวัตต์
ภายใต้สัญญาซื้อขายไฟฟ้าระยะยาว 21 ปี ในโครงการผู้ผลิตไฟฟ้ารายเล็กประเภทโคเจนเนอเรชั่น
และลูกค้าอุตสาหกรรมจำนวน 36 เมกะวัตต์ ภายใต้สัญญาซื้อขายไฟฟ้าระยะยาว

ในรอบปี 2550 เอ็นเคซีซี สามารถผลิตและจำหน่ายกระแสไฟฟ้าได้จำนวน 839
ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 98.05
รวมทั้งสามารถผลิตและจำหน่ายไอน้ำให้ลูกค้าอุตสาหกรรมได้จำนวน 212,423 ตัน

บริษัท สมุทรปราการ โคเจนเนอเรชั่น จำกัด (เอสซีซี)

บริษัทถือหุ้นในเอสซีซี ผ่านจีอีซี ในสัดส่วนร้อยละ 50 เอสซีซีเป็นโรงไฟฟ้าโคเจเนอเรชั่น
ตั้งอยู่ในจังหวัด สมุทราปราการ มีกำลังผลิตติดตั้ง 126 เมกะวัตต์ และไอน้ำจำนวน 35
ตันต่อชั่วโมง ใช้ก๊าซธรรมชาติเป็นเชื้อเพลิงหลัก ผลิตและจำหน่ายกระแสไฟฟ้าให้ กฟผ. จำนวน
90 เมกะวัตต์ ภายใต้สัญญาซื้อขายไฟฟ้าระยะยาว 21 ปี
ในโครงการผู้ผลิตไฟฟ้ารายเล็กประเภทโคเจนเนอเรชั่น และลูกค้าอุตสาหกรรมจำนวน 36
เมกะวัตต์ ภายใต้สัญญาซื้อขายไฟฟ้าระยะยาว

ในรอบปี 2550 เอสซีซี สามารถผลิตและจำหน่ายกระแสไฟฟ้าได้จำนวน 791 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 95.85
รวมทั้งสามารถผลิตและจำหน่ายไอน้ำให้ลูกค้าอุตสาหกรรมได้จำนวน 130}221 ตัน

บริษัท กัลฟ์ ยะลา กรีน จำกัด (จีวายจี)

บริษัทถือหุ้นในจีวายจีผ่านจีอีซีในสัดส่วนร้อยละ 50 จีวายจีเป็นโรงไฟฟ้าพลังความร้อน
ตั้งอยู่ในจังหวัดยะลา มีกำลังผลิตติดตั้ง 23 เมกะวัตต์ ใช้เศษไม้ยางพาราเป็นเชื้อเพลิงหลัก
ผลิตและจำหน่ายกระแสไฟฟ้าให้ กฟผ. จำนวน 20.2 เมกะวัตต์
ภายใต้สัญญาซื้อขายไฟฟ้าระยะยาว 25 ปี
ในโครงการผู้ผลิตไฟฟ้ารายเล็กประเภทพลังงานหมุนเวียน

ในรอบปี 2550 จีวายจีสามารถผลิตและจำหน่ายกระแสไฟฟ้าให้ กฟผ. ได้จำนวน 131
ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 81.78

บริษัท อมตะ-เอ็กโก เพาเวอร์ จำกัด (เออีพี)

บริษัทถือหุ้นในเออีพีผ่าน บริษัท เอ็กโกร่วมทุนและพัฒนา จำกัด (บรพ.) ในสัดส่วนร้อยละ 14.85
เออีพีเป็นโรงไฟฟ้าโคเจเนอเรชั่น ตั้งอยู่ในจังหวัดชลบุรี มีกำลังผลิตติดตั้ง 165 เมกะวัตต์
และไอน้ำจำนวน 15 เมกะวัตต์ไอน้ำ ใช้ก๊าซธรรมชาติเป็นเชื้อเพลิงหลัก
ผลิตและจำหน่ายกระแสไฟฟ้าให้ กฟผ. จำนวน 90 เมกะวัตต์ ภายใต้สัญญาซื้อขายไฟฟ้าระยะยาว
21 ปี ในโครงการผู้ผลิตไฟฟ้ารายเล็กประเภทโคเจนเนอเรชั่น และลูกค้าอุตสาหกรรมจำนวน 75
เมกะวัตต์ ภายใต้สัญญาซื้อขายไฟฟ้าระยะยาว

ในรอบปี 2550 เออีพี สามารถผลิตและจำหน่ายกระแสไฟฟ้าได้จำนวนรวมทั้งสิ้น 1,103
ล้านกิโลวัตต์ชั่วโมง โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 89.80

บริษัท อมตะ เพาเวอร์ (บางปะกง) จำกัด (เอพีบีพี)

บริษัทถือหุ้นในเอพีบีพีผ่าน บรพ. ในสัดส่วนร้อยละ 15 เอพีบีพีจัดตั้งขึ้นเมื่อวันที่ 4 มิถุนายน 2542
เพื่อดำเนินการโครงการโรงไฟฟ้าอมตะ เพาเวอร์ (บางปะกง) ซึ่งเป็นโรงไฟฟ้าโคเจเนอเรชั่น
ตั้งอยู่ในจังหวัดชลบุรี ขนาดกำลังผลิตติดตั้ง 112 เมกะวัตต์ และไอน้ำจำนวน 15 เมกะวัตต์ไอน้ำ
สำหรับส่วนเดิม และ 55 เมกะวัตต์สำหรับส่วนขยาย ตามลำดับ ใช้ก๊าซธรรมชาติเป็นเชื้อเพลิงหลัก
ผลิตและจำหน่ายกระแสไฟฟ้าให้ กฟผ. จำนวน 90 เมกะวัตต์ ภายใต้สัญญาซื้อขายไฟฟ้าระยะยาว
21 ปี ในโครงการผู้ผลิตไฟฟ้ารายเล็กประเภทโคเจนเนอเรชั่น และลูกค้าอุตสาหกรรมจำนวน 77
เมกะวัตต์ ภายใต้สัญญาซื้อขายไฟฟ้าระยะยาว โดยส่วนขยาย 55 เมกะวัตต์
เริ่มจำหน่ายกระแสไฟฟ้าเชิงพาณิชย์เมื่อวันที่ 25 เมษายน 2550

ในรอบปี 2550 เอพีบีพี สามารถผลิตและจำหน่ายกระแสไฟฟ้าได้จำนวน 960 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 95.05

การคิดราคาค่าไฟฟ้า

กฟผ. ใช้หลักเกณฑ์การคิดค่ากระแสไฟฟ้าสำหรับโรงไฟฟ้าเอสพีพี ดังนี้

-   ค่าพลังไฟฟ้า (Capacity Payment) เป็นค่าตอบแทนที่ลูกค้าจ่ายให้ผู้ผลิตไฟฟ้าเป็นรายเดือน
    โดยไม่คำนึงว่าลูกค้าจะซื้อพลังงานไฟฟ้าจากผู้ผลิตไฟฟ้าหรือไม่ อย่างไรก็ตาม
    การกำหนดค่าพลังไฟฟ้าจะแตกต่างกันระหว่าง กฟผ. กับบริษัทลูกค้า โดยค่าพลังไฟฟ้าที่คิดจาก
    กฟผ. จะกำหนดจากต้นทุนการเงินของเงินลงทุนในโรงไฟฟ้าที่ กฟผ.
    สามารถหลีกเลี่ยงได้ในอนาคต (Long Run Avoided Capacity Cost)
    จากการรับซื้อพลังไฟฟ้าจากผู้ผลิตไฟฟ้าในระบบ SPP
    ส่วนค่าพลังไฟฟ้าที่คิดจากบริษัทลูกค้าจะคำนวณจากปริมาณพลังไฟฟ้าตามสัญญาสำหรับบริษัทลูกค้าทั่วไป
    ทั้งนี้
    การคำนวณค่าพลังไฟฟ้าดังกล่าวจะเปลี่ยนแปลงตามโครงสร้างราคาของการไฟฟ้าส่วนภูมิภาค
    (กฟภ.)

-   ค่าพลังงานไฟฟ้า (Energy Payment) เป็นค่าตอบแทนตามปริมาณพลังงานไฟฟ้าที่ส่งมอบจริง
    โดยค่าพลังงานไฟฟ้าที่คิดจาก กฟผ. จะครอบคลุมค่าใช้จ่ายผันแปรในการผลิตและบำรุงรักษา
    ในขณะที่ค่าพลังงานไฟฟ้าที่คิดจากบริษัทลูกค้าทั่วไปจะเปลี่ยนแปลงตามโครงสร้างราคาของ
    กฟภ.

กลุ่มธุรกิจผู้ผลิตไฟฟ้าต่างประเทศ

บริษัทได้ลงทุนในกิจการไฟฟ้าในประเทศฟิลิปปินส์ โดยถือหุ้นในบริษัท โคแนลโฮลดิ้ง คอร์ปอเรชั่น
จำกัด (โคแนล) ในสัดส่วนร้อยละ 40 ผ่าน บริษัท เอ็กโก อินเตอร์เนชั่นแนล (บีวีไอ) จำกัด
(เอ็กโก บีวีไอ) โคแนลเป็นเจ้าของกิจการผลิตไฟฟ้าอิสระรายใหญ่ที่สุดบนเกาะมินดาเนา โคแนล
ถือหุ้นในบริษัทผลิตไฟฟ้า 2 แห่ง และบริษัทที่ให้บริการเดินเครื่องและบำรุงรักษา 1 แห่ง ดังนี้

เวสเทิร์น มินดาเนา เพาเวอร์ คอร์ปอเรชั่น (ดับบลิวเอ็มพีซี)

ดับบลิวเอ็มพีซี มีโรงไฟฟ้าดีเซลที่ใช้น้ำมันเตาเป็นเชื้อเพลิงจำนวน 1 โรง ตั้งอยู่ที่ Sangali,
Zamboanga City ซึ่งอยู่ทางตะวันตกเฉียงใต้ของเขตมินดาเนา ประเทศฟิลิปปินส์
มีกำลังการผลิตติดตั้ง (Nominal Capacity) 100 เมกะวัตต์ ซึ่ง ดับบลิวเอ็มพีซี โดยได้ทำสัญญา
ECA ซึ่งเป็นสัญญาประเภท BOO กับ NPC อายุ 18 ปี นับแต่ปี 2541 ถึงปี
2560โดยในสัญญาระบุให้ ดับบลิวเอ็มพีซี เป็นผู้ก่อสร้าง ดำเนินการ
และเป็นเจ้าของโรงไฟฟ้าดังกล่าว โดย NPC จะเป็นผู้จัดหาเชื้อเพลิงทั้งหมดเพื่อใช้เป็นวัตถุดิบ
และ ดับบลิวเอ็มพีซี ต้องขายไฟฟ้าทั้งหมดที่ผลิตได้ให้แก่ NPC

ในรอบปี 2550 ดับบลิวเอ็มพีซี สามารถผลิตและจำหน่ายไฟฟ้าได้จำนวน 157 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 96

ดับบลิวเอ็มพีซี ได้ทำสัญญาว่าจ้าง เอพีเอ็มซี ในการบริหาร ปฏิบัติการ และบำรุงรักษาโรงไฟฟ้า
โดยสัญญาจะสิ้นสุด ในปี 2558

เซาท์เทิร์น ฟิลิปปินส์ เพาเวอร์ คอร์ปอเรชั่น (เอสพีพีซี)

เอสพีพีซี มีโรงไฟฟ้าดีเซลที่ใช้น้ำมันเตาเป็นเชื้อเพลิงจำนวน 1 โรง ตั้งอยู่ที่เมือง General
Santos City ซึ่งอยู่ทางตะวันออกเฉียงใต้ของเขตมินดาเนา ประเทศฟิลิปปินส์
มีกำลังการผลิตติดตั้ง (Nominal Capacity) 50 เมกะวัตต์ ซึ่ง เอสพีพีซี โดยได้ทำสัญญา
Energy Conversion Agreement (ECA) ซึ่งเป็นสัญญาประเภท Build-Operate-Own
(BOO) กับ NPC อายุ 18 ปี นับแต่ปี 2541 ถึงปี 2559โดยในสัญญาระบุให้ เอสพีพีซี
เป็นผู้ก่อสร้าง ดำเนินการ และเป็นเจ้าของโรงไฟฟ้าดังกล่าว โดย NPC
จะเป็นผู้จัดหาเชื้อเพลิงทั้งหมดเพื่อใช้เป็นวัตถุดิบ และเอสพีพีซี ต้องขายไฟฟ้าทั้งหมดที่ผลิตได้ให้แก่
NPC

ในรอบปี 2550 เอสพีพีซี สามารถผลิตและจำหน่ายไฟฟ้าได้จำนวน 175 ล้านกิโลวัตต์ชั่วโมง
โดยมีค่าเฉลี่ยความพร้อมในการเดินเครื่องตลอดปีคิดเป็นร้อยละ 94

เอสพีพีซี ยังได้ทำสัญญาว่าจ้าง เอพีเอ็มซี ในการบริหาร ปฏิบัติการ และบำรุงรักษาโรงไฟฟ้า
โดยสัญญาจะสิ้นสุดในปี 2559

อัลโต เพาเวอร์ เมเนจเมนท์ คอร์ปอเรชั่น (เอพีเอ็มซี)

  ให้บริการการเดินเครื่องและบำรุงรักษาแก่โรงไฟฟ้าดังกล่าวข้างต้น รวมทั้งกับบริษัทอื่น ๆ

การคิดราคาค่าไฟฟ้า

สำหรับราคาค่าไฟฟ้าที่คิดจาก NPC จะถูกแบ่งออกเป็น 4 ส่วน ได้แก่

  - Capital Recovery Fee เป็นค่าตอบแทนที่ NPC จ่ายให้แก่โรงไฟฟ้าเป็นรายเดือน
  โดยครอบคลุมต้นทุนการเงินของเงินลงทุนในโรงไฟฟ้า

  - Fixed Operation and Management Fee เป็นค่าตอบแทนที่ NPC จ่ายให้แก่โรงไฟฟ้า
  เป็นรายเดือน โดยครอบคลุมค่าใช้จ่ายคงที่ในการผลิตและบำรุงรักษาโรงไฟฟ้า

  - Infrastructure Fee เป็นค่าตอบแทนที่ NPC จ่ายให้แก่โรงไฟฟ้า เป็นรายเดือน
  โดยครอบคลุมค่าใช้จ่ายสำหรับระบบสายส่งไฟฟ้าที่ เอสพีพีซี เป็นเจ้าของ

  - Energy Fee เป็นค่าตอบแทนตามปริมาณพลังงานไฟฟ้าที่ส่งมอบจริง
  โดยค่าพลังงานไฟฟ้านี้จะครอบคลุม ค่าใช้จ่ายผันแปรในการผลิตไฟฟ้า

  ค่าไฟฟ้าตามสูตรที่กำหนดจะคำนวณโดยอิงตามเงินเหรียญสหรัฐส่วนหนึ่งและเงินฟิลิปปินส์เปโซอีกส่วนหนึ่ง

3.1.2 การตลาดและภาวะการแข่งขัน

บริษัทมีความมุ่งมั่นที่จะเติบโตเพื่อสนองความต้องการใช้กระแสไฟฟ้าของประเทศ
ซึ่งสามารถวิเคราะห์การตลาดและภาวะการแข่งขันของธุรกิจไฟฟ้าซึ่งเป็นธุรกิจหลักของบริษัท
ได้ดังนี้

ส่วนแบ่งตลาดของบริษัทเมื่อเทียบกับคู่แข่ง

ในปี 2550 กำลังการผลิตรวมของบริษัทตามสัดส่วนการถือหุ้นจำนวน 3,509 เมกะวัตต์
โดยมีกำลังผลิตที่ขายให้ กฟผ. เท่ากับ 3,033.34 เมกะวัตต์ คิดเป็นร้อยละ 10.63
ของกำลังการผลิตทั้งประเทศ

บริษัทมีอัตราการเจริญเติบโตอย่างต่อเนื่อง โดยการขยายการลงทุนผ่านโครงการต่างๆ
ส่งผลให้ส่วนแบ่งทางการตลาดของบริษัทในธุรกิจผลิตและจำหน่ายกระแสไฟฟ้าในประเทศไทยเพิ่มขึ้นและยังสร้างการเจริญเติบโตของรายได้และกำไรจากการลงทุนของบริษัทอย่างต่อเนื่องและมีเสถียรภาพ

สถานภาพในการแข่งขันของอุตสาหกรรม

บริษัทเป็นผู้ผลิตไฟฟ้าเอกชนรายใหญ่รายแรกของประเทศไทย ดำเนินการในลักษณะบริษัทโฮลดิ้ง
ที่มีการลงทุนในบริษัทย่อยหรือบริษัทร่วมต่างๆ
เนื่องจากบริษัทและบริษัทย่อยถือเป็นหน่วยงานแรกที่แปรรูปจาก กฟผ. มาเป็นบริษัทเอกชน
ทำให้บริษัทยังอยู่ในสถานภาพที่ได้เปรียบคู่แข่ง เนื่องจากเหตุผลต่างๆ ดังนี้

1.  บริษัทได้รับความน่าเชื่อถือจากสถาบันการเงินและนักลงทุน

2.  บุคลากรของบริษัทได้รับการโอนมาจากกฟผ.
    ซึ่งเป็นแหล่งผลิตบุคลากรทางด้านอุตสาหกรรมไฟฟ้าเพียงแห่งเดียวในประเทศ
    ทำให้สามารถปฏิบัติงานได้อย่างมีประสิทธิภาพ เมื่อเปรียบเทียบกับคู่แข่งขันที่เพิ่งจัดตั้งใหม่
    ที่ยังคงต้องจัดหาบุคลากร ซึ่งอาจจะยังไม่เพียงพอ หรือต้องจัดหาด้วยค่าใช้จ่ายที่สูง
    หรืออาจต้องใช้ระยะเวลาในการฝึกอบรม

โอกาสของผู้ที่จะเข้ามาเป็นคู่แข่งขันรายใหม่

  โอกาสที่ผู้ประกอบการรายใหม่จะเข้ามาในอุตสาหกรรมคงเป็นไปได้ยาก
  (ยกเว้นบริษัทที่ลงทุนทางด้านไฟฟ้าต่างชาติ) เนื่องจากข้อจำกัดดังต่อไปนี้

1.  ข้อจำกัดทางด้านเงินลงทุน การก่อสร้างโรงไฟฟ้าต้องใช้เงินลงทุนจำนวนมาก
    ผู้ที่จะเข้ามาในธุรกิจ ต้องมีความแข็งแกร่งทางด้านการเงินอย่างมาก

2.  ข้อจำกัดทางด้านบุคลากร บุคลากรในอุตสาหกรรมนี้ยังมีอยู่จำกัด การจัดหาบุคลากรทำได้ยาก
    หรือต้องใช้ค่าใช้จ่ายที่สูง

การแข่งขันในอนาคต

การแข่งขันในอุตสาหกรรมผลิตไฟฟ้าในอนาคตจะมีความเข้มข้นมากขึ้น
เนื่องจากความต้องการไฟฟ้ามีอัตราการเพิ่มขึ้นที่ลดลง
และมีการรับซื้อพลังงานจากประเทศเพื่อนบ้านมากขึ้น
ทำให้ปริมาณการรับซื้อไฟฟ้าจากโรงไฟฟ้าเอกชนแห่งใหม่จะลดลง ประกอบกับสถานที่ตั้งโรงไฟฟ้า
เชื้อเพลิงที่ใช้ในการผลิตไฟฟ้า และราคาค่ากระแสไฟฟ้าเป็นปัจจัยที่สำคัญที่จะทำให้ชนะการประมูล
บริษัทจึงต้องเตรียมความพร้อมในในการแข่งขัน
โดยนำแนวปฏิบัติที่เป็นเลิศมาใช้ในการบริหารธุรกิจอย่างต่อเนื่องเพื่อเพิ่มสมรรถนะการแข่งขัน

สำหรับภาวะอุตสาหกรรมนั้นเป็นไปตามรายละเอียดในเอกสารแนบ 3

3.1.3 การจัดหาผลิตภัณฑ์หรือบริการ

บริษัทมีนโยบายที่จะผลิตกระแสไฟฟ้าให้มีคุณภาพสูงสุด โดยจะดำเนินงานตามสัญญา
และคำนึงถึงสิ่งแวดล้อมและความปลอดภัย ภายใต้หัวข้อนี้
จะขออธิบายถึงการจัดหาผลิตภัณฑ์และบริการของโรงไฟฟ้ากลุ่มไอพีพี
ซึ่งเป็นโรงไฟฟ้าหลักในกลุ่มบริษัท ดังนี้

กำลังผลิต ปริมาณการผลิต และอัตรากำลังการผลิต

ปริมาณการผลิต และอัตรากำลังการผลิตไฟฟ้าของโรงไฟฟ้ากลุ่มไอพีพีในช่วงปี 2548-2550 ดังนี้

  -------------------------------------------------------------------------------
                                 หน่วย           2550        2549       2548
  ------------------------------ -------------- ----------- ---------- ----------
  โรงไฟฟ้าระยอง                                                         

  ปริมาณการผลิตที่สามารถผลิตได้^(/1)   ล้านกิโลวัตต์      10,103      10,103     10,103
                                 –ชั่วโมง                                

  ปริมาณที่ผลิตจริง^(/2)              ล้านกิโลวัตต์      3,895       5,837      6,393
                                 –ชั่วโมง                                

  อัตราการใช้กำลังการผลิต            ร้อยละ          41.39       57.17      63.02

  อัตราเพิ่มของปริมาณการผลิต          ร้อยละ          -33.27      -8.70      -12.05

  โรงไฟฟ้าขนอม                                                          

  ปริมาณการผลิตที่สามารถผลิตได้^(/1)   ล้านกิโลวัตต์      6,174       5,527      6, 281
                                 –ชั่วโมง                                

  ปริมาณที่ผลิตจริง^(/2)              ล้านกิโลวัตต์      6,006       5,349      6,273
                                 –ชั่วโมง                                

  อัตราการใช้กำลังการผลิต            ร้อยละ          92.43       94.36      90.29

  อัตราเพิ่มของปริมาณการผลิต          ร้อยละ          -4.04       6.67       -2.47

  โรงไฟฟ้าบีแอลซีพี                                                        

  ปริมาณการผลิตที่สามารถผลิตได้^(/1)   ล้านกิโลวัตต์      11,052      1,179      -
                                 –ชั่วโมง                                

  ปริมาณที่ผลิตจริง^(/2)              ล้านกิโลวัตต์      10,562      1,137      -
                                 –ชั่วโมง                                

  อัตราการใช้กำลังการผลิต            ร้อยละ          84.79       63.54      -

  อัตราเพิ่มของปริมาณการผลิต          ร้อยละ          828.94                 -

  โรงไฟฟ้าแก่งคอย 2^(/3)                                                 

  ปริมาณการผลิตที่สามารถผลิตได้^(/1)   ล้านกิโลวัตต์      12859.680   12859.68   -
                                 –ชั่วโมง                                

  ปริมาณที่ผลิตจริง^(/2)              ล้านกิโลวัตต์      4350.623    20.996     -
                                 –ชั่วโมง                                

  อัตราการใช้กำลังการผลิต            ร้อยละ          33.83       0.16       -

  อัตราเพิ่มของปริมาณการผลิต          ร้อยละ          12859.680   12859.68   -
  -------------------------------------------------------------------------------

หมายเหตุ

  ^(/1) ปริมาณการผลิตที่โรงไฟฟ้าสามารถผลิตไฟฟ้าได้ทั้งหมดในแต่ละปี (Available
  Capacity) โดยคิดจากจำนวนชั่วโมงทั้งหมด หักด้วยจำนวนชั่วโมงที่ต้องหยุดซ่อมเครื่องตามแผน

  ^(/2) ปริมาณการผลิตที่โรงไฟฟ้าผลิตไฟฟ้า และจ่ายไฟฟ้าเข้าระบบของ กฟผ. ได้ในแต่ละปี
  (Dispatching Net Generation)
  จะขึ้นอยู่กับความพร้อมจ่ายของโรงไฟฟ้าและการสั่งจ่ายของศูนย์ควบคุมระบบกำลังไฟฟ้าของ
  กฟผ. ซึ่งสั่งให้จ่ายไฟฟ้าตามความต้องการของการใช้ไฟฟ้าในแต่ละช่วงเวลา
  ทั้งนี้โรงไฟฟ้าแต่ละโรง ทำการเดินเครื่องผลิตไฟฟ้าตลอด 24 ชั่วโมง

  ^(/3) ปี 2549-2550 เป็นช่วงทดสอบการเดินเครื่องโรงไฟฟ้าแก่งคอย 2 หน่วยผลิตที่ 1
  โดยได้รับค่าทดสอบการเดินเครื่อง (Commissioning Fuel Payment)
  ซึ่งเป็นค่าตอบแทนตามปริมาณเชื้อเพลิงในขณะทดสอบ หน่วยผลิตที่ 1
  เริ่มจำหน่ายเชิงพานิชย์ในวันที่ 5 พฤษภาคม 2550

วัตถุดิบ

วัตถุดิบที่สำคัญในการผลิตกระแสไฟฟ้าคือ เชื้อเพลิง ที่ประกอบด้วย ก๊าซธรรมชาติ และน้ำมันเตา
ซึ่งเป็นเชื้อเพลิงหลัก (Primary Fuel) และมีน้ำมันดีเซลเป็นเชื้อเพลิงสำรอง (Secondary
Fuel) แล้ว ยังมีน้ำ และสารเคมีต่างๆ เช่น สารปรับคุณภาพน้ำ สารเติมแต่งในเชื้อเพลิง (Fuel
Additive) ซึ่งมีส่วนสำคัญในกระบวนการผลิตด้วยเช่นกัน ซึ่งสามารถสรุปได้ ดังนี้

(1) ก๊าซธรรมชาติ

ก๊าซธรรมชาติเป็นเชื้อเพลิงหลัก (Primary Fuel)
ที่ใช้สำหรับโรงไฟฟ้าประเภทพลังความร้อนและประเภทพลังความร้อนร่วม ในส่วนของ บฟร. และ
บฟข. นั้น สัญญาซื้อขายไฟฟ้ากำหนดไว้ว่า ในระยะแรก กฟผ. จะเป็นผู้จัดหาก๊าซธรรมชาติให้กับ
บฟร. และ บฟข. โดย กฟผ. จะเป็นผู้ชำระค่าก๊าซธรรมชาติให้กับบริษัท ปตท. จำกัด (มหาชน)
โดยตรง ตามจำนวนก๊าซธรรมชาติที่ใช้จริง ทั้งนี้ อัตราความร้อน (Heat Rate)
ในการผลิตไฟฟ้าที่เกิดขึ้นจริงต้องไม่เกินอัตราความร้อนที่ระบุไว้ตามสัญญาซื้อขายไฟฟ้าระหว่าง
กฟผ. กับ บฟร. และ บฟข.
ในกรณีที่อัตราความร้อนที่เกิดขึ้นจริงสูงเกินกว่าอัตราที่กำหนดไว้ตามสัญญา บฟร. และ บฟข.
จะต้องรับผิดชอบค่าก๊าซธรรมชาติส่วนเพิ่มที่เกินกว่าปริมาณที่ควรจะเป็น ทั้งนี้ เมื่อใดที่ บฟร. และ
บฟข. มีสัญญาซื้อขายก๊าซธรรมชาติโดยตรงกับ ปตท. แล้ว บฟร. และ บฟข.
จะเป็นผู้รับผิดชอบในการชำระค่าก๊าซธรรมชาติเอง และผ่านค่าก๊าซธรรมชาติไปให้ กฟผ.
ในสูตรคำนวณค่าพลังงานไฟฟ้า

สำหรับจีพีจี นั้น บริษัท ปตท. จำกัด (มหาชน)
จะเป็นผู้จัดหากาซธรรมชาติให้กับจีพีจีตามปริมาณและราคาที่กำหนดไว้ในสัญญาซื้อขายกาซธรรมชาติระหว่างปตท.
และจีพีจี ซึ่งกฟผ. จะจ่ายค่าเชื้อเพลิงให้แก่จีพีจีในรูปของค่าพลังงานไฟฟ้าโดยใช้อัตราความร้อน
(Heat Rate) ในการผลิตไฟฟ้าที่กำหนดไว้ตามสัญญาซื้อขายไฟฟ้าระหว่าง กฟผ. กับจีพีจี

(2) ถ่านหิน

ถ่านหินบิทูมินัสเป็นเชื้อเพลิงที่ใช้สำหรับโรงไฟฟ้าบีแอลซีพี
ซึ่งเป็นถ่านหินคุณภาพดีนำเข้ามาจากต่างประเทศและทำการขนส่งมายังท่าเรือน้ำลึกของโรงไฟฟ้าบีแอลซีพี
โดยราคาของถ่านหินจะผันแปรตามค่าความร้อนในแต่ละเที่ยวการขนส่ง
ทั้งนี้สัญญาซื้อขายไฟฟ้ากำหนดไว้ว่า
โรงไฟฟ้าบีแอลซีพีจะต้องสำรองถ่านหินไว้ให้เพียงพอกับการเดินเครื่องเต็มกำลังการผลิตเป็นเวลา
30 วัน

(3) น้ำมันเตา

โรงไฟฟ้าขนอมใช้น้ำมันเตาเป็นเชื้อเพลิงสำหรับโรงไฟฟ้าประเภทพลังความร้อนชุดที่ 1 และ 2
ซึ่งโดยปกติใช้ก๊าซธรรมชาติเป็นเชื้อเพลิงหลักอย่างไรก็ตาม น้ำมันเตานี้จะถูกนำมาใช้เป็นเชื้อเพลิง
ก็ต่อเมื่อปริมาณก๊าซธรรมชาติมีไม่เพียงพอ โดย บฟข.
ได้สำรองน้ำมันเตาไว้ให้เพียงพอสำหรับใช้ในการเดินเครื่องเต็มกำลังการผลิตเป็นเวลา 7 วัน

(4) น้ำมันดีเซล

น้ำมันดีเซลจะถูกใช้เป็นเชื้อเพลิงสำรองในกรณีที่ปริมาณเชื้อเพลิงหลักไม่เพียงพอสำหรับโรงไฟฟ้าประเภทพลังความร้อนร่วม
และใช้ในกรณีทดลองเดินเครื่องและหลังจากการซ่อมบำรุง โดยสัญญาซื้อขายไฟฟ้ากำหนดไว้ว่า
บฟร. บฟข. และจีพีจี
จะต้องเตรียมน้ำมันดีเซลสำรองไว้ให้เพียงพอกับการเดินเครื่องเต็มกำลังการผลิตเป็นเวลา 3 วัน
โดยที่ บฟร. และ บฟข. จะเดินเครื่องโดยใช้น้ำมันดีเซลนี้เมื่อ กฟผ. สั่งการเท่านั้น

สำหรับโรงไฟฟ้าบีแอลซีพีจะใช้น้ำมันดีเซลเพื่อการ Start up
โรงไฟฟ้าหรือเดินเครื่องที่โหลดต่ำกว่า 25%
เท่านั้นจึงมีการสำรองน้ำมันดีเซลตามความจำเป็นในแต่ละปีเท่านั้น

(5) น้ำ

โรงไฟฟ้าแต่ละแห่งได้ดำเนินการจัดหาน้ำที่ใช้เพื่อการอุปโภคบริโภคภายในพื้นที่โครงการ ดังนี้

บฟร.: โรงไฟฟ้าซื้อจากบริษัท จัดการและพัฒนาทรัพยากรน้ำภาคตะวันออก จำกัด (มหาชน)
จากอ่างเก็บน้ำดอกกราย อำเภอปลวกแดง จังหวัดระยอง
นอกจากนี้ภายในบริเวณโรงไฟฟ้าพลังความร้อนร่วมระยอง
ยังได้ขุดอ่างเก็บน้ำสำรองไว้ใช้ในยามฉุกเฉิน ที่ขนาดความจุ 0.2 ล้านลูกบาศก์เมตร
ซึ่งใช้เนื้อที่ประมาณ 50 ไร่ สามารถสำรองน้ำไว้ใช้ได้ประมาณ 7 วัน
และในโรงไฟฟ้ายังมีหน่วยผลิตน้ำประปา ซึ่งสามารถผลิตน้ำประปาได้สูงสุดวันละ 43,200 ลูกบาศก์

เมตร ทั้งนี้ น้ำที่ใช้ที่เกี่ยวข้องกับกระบวนการผลิตกระแสไฟฟ้าของโรงไฟฟ้าระยองนั้น
ประกอบด้วยน้ำสำหรับหม้อผลิตไอน้ำ และน้ำสำหรับการหล่อเย็นของโรงไฟฟ้า

บฟข.: ในปัจจุบันโรงไฟฟ้าพลังความร้อนใช้น้ำจากคลองบ้านกลางเป็นแหล่งน้ำหลัก
และน้ำจากคลองท่าตกเป็นแหล่งน้ำสำรองอีกสายหนึ่ง นอกจากนี้
โรงไฟฟ้าขนอมยังได้สร้างอ่างเก็บน้ำเพื่อเป็นแหล่งน้ำสำรองอีกแห่งหนึ่ง บนเนื้อที่ 111 ไร่ 3 งาน
42 ตารางวา ซึ่งมีความสามารถเก็บน้ำที่ขนาดความจุ 0.4 ล้านลูกบาศก์เมตร
ไว้ริมคลองบ้านกลางห่างจากโรงไฟฟ้าประมาณ 9-10 กิโลเมตร
เพื่อสำรองน้ำไว้ใช้ในหน้าแล้งอีกด้วย นอกจากนี้ บฟข.
อยู่ระหว่างการสร้างอ่างเก็บน้ำแห่งใหม่ความจุ 0.4 ล้านลูกบาศก์เมตรเพิ่มอีกแห่งหนึ่ง
ซึ่งห่างจากโรงไฟฟ้าขนอมประมาณ 6 กิโลเมตร

บีแอลซีพี: น้ำดิบที่ใช้ในการเดินเครื่องโรงไฟฟ้าซื้อจาก การนิคมอุตสาหกรรมแห่งประเทศไทย
(กนอ.) และมีปริมาณน้ำสำรองภายในพื้นที่โรงไฟฟ้าประมาณ3วัน
นอกจากนี้ยังมีโรงแปลงน้ำทะเลให้เป็นน้ำจืด (Desalination Plant) แต่จะใช้ในกรณีที่
กนอ.ไม่สามารถจัดส่งน้ำจืดได้เพียงพอกับความต้องการเท่านั้น (Back up source)

จีพีจี: น้ำที่ใช้เพื่อการอุปโภคบริโภคภายในพื้นที่โครงการ นั้นสูบจากแม่น้ำป่าสัก นอกจากนี้
ภายในบริเวณโรงไฟฟ้า ยังได้ขุดอ่างเก็บน้ำสำรองไว้ใช้ในยามฉุกเฉิน ที่ขนาดความจุ 1.3
ล้านลูกบาศก์เมตร ซึ่งใช้เนื้อที่ประมาณ 120 ไร่ สามารถสำรองน้ำไว้ใช้ได้ประมาณ 30 วัน
และในโรงไฟฟ้ายังมีหน่วยผลิตน้ำประปา ซึ่งสามารถผลิตน้ำประปาได้สูงสุดวันละ 54,413
ลูกบาศก์เมตร

(6) สารเคมี

สารเคมีส่วนใหญ่ที่ใช้ในโรงไฟฟ้าเป็นสารเคมีสำหรับปรับคุณภาพน้ำ ได้แก่ Hydrazene
ซึ่งใช้ในหม้อน้ำ (Boiler) และกรดไฮโดรคลอริก (HCL) กรดซัลฟูลริก (H2SO4)
และโซเดียมไฮดร็อกไซด์ (NaOH) ซึ่งใช้ในการ Regenerate เรซิน และปรับสภาพน้ำเสีย
โพลีอลูมิเนียมคลอไรด์ (PAC.) สำหรับระบบผลิตน้ำประปา
โดยสารเคมีเหล่านี้ซื้อจากผู้ผลิตภายในประเทศ

การผลิตและการให้ความช่วยเหลือด้านเทคนิคและการจัดการ

กระบวนการผลิตกระแสไฟฟ้าจากโรงไฟฟ้าชนิดพลังงานความร้อนร่วมและชนิดพลังงานความร้อน
สรุปได้ดังนี้

-   โรงไฟฟ้าชนิดพลังงานความร้อนร่วม มีเครื่องกำเนิดไฟฟ้า 2 ระบบ ได้แก่
    เครื่องกำเนิดไฟฟ้ากังหันแก๊ส และเครื่องกำเนิดไฟฟ้ากังหันไอน้ำ
    โดยกระบวนการผลิตกระแสไฟฟ้าจะเริ่มจากเครื่องกำเนิดไฟฟ้ากังหันแก๊สก่อนเป็นอันดับแรก
    และจะนำความร้อนที่ได้จากเครื่องกำเนิดไฟฟ้ากังหันแก๊สไปเป็นพลังงานความร้อนในการต้มน้ำให้กลายเป็นไอน้ำที่มีแรงดันสูงไปขับดันเครื่องกังหันไอน้ำแล้วฉุดเครื่องกำเนิดไฟฟ้าทำการผลิตไฟฟ้าอีกทีหนึ่ง

-   โรงไฟฟ้าชนิดพลังความร้อน เป็นโรงไฟฟ้าที่ใช้พลังงานความร้อนเป็นกำลังในการผลิตไฟฟ้า
    โดยการเผาไหม้เชื้อเพลิงเพื่อต้มน้ำให้กลายเป็นไอน้ำที่มีแรงดันสูงไปขับดันเครื่องกังหันไอน้ำแล้วฉุดเครื่องกำเนิดไฟฟ้าทำการผลิตไฟฟ้า

กระแสไฟฟ้าที่ผลิตจากโรงไฟฟ้าจะถูกส่งผ่านลานไกไฟฟ้าเพื่อส่งต่อไปยังสถานีไฟฟ้าแรงสูงที่อยู่ในพื้นที่บริเวณเดียวกันกับโรงไฟฟ้านั้นๆ

เนื่องจากโรงไฟฟ้าจำเป็นต้องมีการบำรุงรักษาเพื่อรักษาระดับความพร้อมจ่ายพลังไฟฟ้าให้อยู่ในระดับที่
กฟผ. กำหนด ดังนั้น ในปี 2549 บฟร. ได้ต่ออายุสัญญาการบำรุงรักษาหลักกับ กฟผ. เป็นเวลา 8
ปี เริ่มตั้งแต่วันที่ 1 มกราคม 2550 ถึง วันที่ 31 ธันวาคม 2557 ในขณะที่ บฟข.
ต่อสัญญาการบำรุงรักษาหลักกับ กฟผ. เป็นระยะเวลา 6 ปี มีผลใช้บังคับตั้งแต่วันที่ 19 มิถุนายน
2545 ถึงวันที่ 18 มิถุนายน 2551 ซึ่งในสัญญาดังกล่าว กฟผ.
จะให้บริการซ่อมแซมและบำรุงรักษาที่เกี่ยวข้องกับโรงไฟฟ้า นอกจากนี้ กฟผ.
จะให้บริการทางด้านการจัดการ โดยช่วยเหลือ บฟร. และ บฟข. ในการจัดทำหนังสือคู่มือต่างๆ
การจัดทำประมาณการให้บริการซ่อมแซมและการบริการเพิ่มเติมตามคำขอ
รวมทั้งการให้บริการการให้คำปรึกษาโดยผู้เชี่ยวชาญ ตลอด 24 ชั่วโมง

สำหรับโรงไฟฟ้าบีแอลซีพีได้ทำสัญญาว่าจ้างกับบริษัท พาวเวอร์ เจเนอเรชั่นเซอร์วิสส์ จำกัด
ซึ่งเป็นผู้เชี่ยวชาญด้านเดินเครื่องและบำรุงรักษาตลอดระยะเวลา 25 ปี

3.2 กลุ่มธุรกิจบริการ

บริษัท เอ็กโก เอ็นจิเนียริ่ง แอนด์ เซอร์วิส จำกัด (เอสโก)

บริษัทถือหุ้นในเอสโกในสัดส่วนร้อยละ 100 เพื่อให้บริการในงานเดินเครื่อง บำรุงรักษา วิศวกรรม
และก่อสร้าง แก่อุตสาหกรรมประเภทต่าง ๆ ได้แก่ โรงไฟฟ้า โรงงานปิโตรเคมี โรงกลั่นน้ำมัน
และโรงงานอุตสาหกรรมด้านอื่น ๆ

3.2.1. ลักษณะผลิตภัณฑ์และบริการ

งานด้านเดินเครื่องและบำรุงรักษา

เอสโกให้บริการแบบเต็มรูปแบบด้วยพนักงานเดินเครื่องและบำรุงรักษาที่มีประสิทธิภาพสูงโดยรับประกันค่าความพร้อมจ่ายในระดับสูง
ผลผลิตไฟฟ้าสูง ค่าความร้อนต่ำ รวมทั้งมีค่าใช้จ่ายที่เหมาะสม
ซึ่งเอสโกมีความชำนาญทั้งในด้านโรงไฟฟ้าพลังความร้อนและโรงไฟฟ้าพลังความร้อนร่วม
และสามารถให้บริการครอบคลุมตั้งแต่ระยะเริ่มต้นจนถึงขั้นตอนดำเนินการ

งานด้านบำรุงรักษา

ด้วยประสบการณ์และความชำนาญของทีมงาน
เอสโกสามารถให้บริการด้านบำรุงรักษาที่หลากหลายอุตสาหกรรมเช่น โรงไฟฟ้า โรงงานปิโตรเคมี
โรงกลั่นน้ำมันและก๊าซ โดยสามารถให้บริการที่เหมาะสมตามความต้องการของลูกค้าเช่น

-   งานบำรุงรักษาตามแผนที่กำหนด

-   งานบำรุงรักษาตามสัญญา

-   งานบำรุงรักษาเครื่องมือและอุปกรณ์

-   งานแก้ปัญหาที่จำเป็นเร่งด่วน

ซึ่งเอสโกมีความชำนาญทั้งในด้านงานบำรุงรักษาครื่องกล งานไฟฟ้า งานควบคุมอุปกรณ์และตรวจวัด
รวมถึงงานบำรุงรักษาโรงไฟฟ้าแบบครบวงจร และสามารถติดต่อเรียกใช้บริการได้ตลอด 24
ชั่วโมง

งานด้านวิศวกรรมและก่อสร้าง

เอสโกมีวิศวกรที่มีประสบการณ์ยาวนานทั้งด้านพัฒนาโครงการ บริหารโครงการ
โดยให้บริการทั้งในด้านงานโยธา เครื่องกล ไฟฟ้า ระบบควบคุม รวมทั้งงานทดสอบและติดตั้ง
โดยมีจุดแข็งในด้านงานติดตั้งและทดสอบโรงไฟฟ้าในส่วนอุปกรณ์สำคัญเช่น กังหันก๊าซ กังหันไอน้ำ
เครื่องกำเนิดไฟฟ้า หม้อน้ำและอื่นๆ นอกจากนั้นยังครอบคลุมถึงงานวิศวกรรมออกแบบ
จัดหาและก่อสร้าง ตั้งแต่โครงการขนาดเล็กถึงขนาดกลางเช่น สถานีสูบน้ำและสถานีไฟฟ้าย่อย
โดยสามารถรับผิดชอบในงานโครงการทั้งหมดตั้งแต่ งานเตรียมพื้นที่ งานโยธา งานโครงสร้าง
งานท่อ งานแท๊งค์ งานติดตั้งอุปกรณ์ งานไฟฟ้าและเครื่องมือวัด งานทดสอบและติดตั้ง
รวมทั้งงานบริหารโครงการ

นอกจากนี้ เอสโกยังให้บริการอื่น ๆ เช่นงานควบคุมและประหยัดการใช้พลังงาน
งานบริการด้านเทคนิคและงานทดสอบเฉพาะทาง งานด้านฝึกอบรม เป็นต้น

3.2.2 การตลาดและภาวะการแข่งขัน

เอสโกเป็นบริษัทให้บริการบำรุงรักษาที่มีส่วนแบ่งการตลาดในโรงไฟฟ้าขนาดเล็ก (SPP)
สูงสุดประมาณร้อยละ 90
เนื่องจากธุรกิจซ่อมบำรุงโรงไฟฟ้าเป็นธุรกิจที่ต้องใช้ผู้เชี่ยวชาญและมีความชำนาญสูง
เนื่องจากอุปกรณ์มีราคาสูงมาก ดังนั้น
ผู้ประกอบธุรกิจในด้านนี้จึงมีเพียงการไฟฟ้าฝ่ายผลิตแห่งประเทศไทย บริษัทผู้ผลิต (OEM)
และเอสโก ซึ่งมีความพร้อมในด้านบุคลากรและอุปกรณ์ เนื่องจากลูกค้าให้ความเชื่อมั่นในเรื่องฝีมือ
ความชำนาญและประสบการณ์ในงานเป็นสำคัญ
เอสโกจึงมีลูกค้าประจำในงานบำรุงรักษารวมทั้งลูกค้าใหม่เพิ่มขึ้นอย่างต่อเนื่อง
และลูกค้าเริ่มให้ความสนใจในการทำสัญญาระยะยาวเพิ่มมากขึ้น
สำหรับตลาดทางด้านอุปกรณ์อื่นๆที่ไม่ใช่อุปกรณ์หลักของโรงไฟฟ้ารวมทั้งโรงงานอุตสาหกรรมและปิโตรเคมีนั้น
เอสโกยังต้องแข่งขันกับผู้รับเหมารายย่อยอื่นๆ ซึ่งมีอยู่เป็นจำนวนมาก
แต่อย่างไรก็ตามเอสโกก็ยังได้รับงานในสัดส่วนที่ค่อนข้างมาก

สำหรับในงานเดินเครื่องและบำรุงรักษาโรงไฟฟ้า (O&M)
ตลาดยังมีปริมาณที่จำกัดเนื่องจากโรงไฟฟ้าเอกชนส่วนใหญ่ยังคงต้องการให้พนักงานเดินเครื่องและบำรุงรักษาเป็นคนของตนเอง

ส่วนงานด้านวิศวกรรมและก่อสร้าง
เอสโกยังมีความได้เปรียบในเรื่องมีความแข็งแกร่งทางด้านการเงินนอกเหนือจากบุคลากรที่มีประสบการณ์ในธุรกิจนี้อย่างยาวนาน
จึงทำให้ยังสามารถแข่งขันในตลาดนี้ได้

3.3 กลุ่มธุรกิจน้ำ

บริษัท เอ็กคอมธารา จำกัด (เอ็กคอมธารา)

บริษัทถือหุ้นในเอ็กคอมธาราผ่านเอสโกในสัดส่วนร้อยละ 70
เอ็กคอมธาราดำเนินธุรกิจผลิตและจำหน่ายน้ำประปาตามมาตรฐานอุตสาหกรรม (มอก.)
ให้สำนักงานประปาของการประปาส่วนภูมิภาค (กปภ.) ทั้ง 3 แห่ง ได้แก่ สำนักงานประปาปากท่อ
จังหวัดราชบุรี สำนักงานประปาดำเนินสะดวก จังหวัดราชบุรี และสำนักงานประปาสมุทรสงคราม
จังหวัดสมุทรสงคราม ตามสัญญาระยะยาว

3.3.1 ลักษณะผลิตภัณฑ์และบริการ

เป็นการผลิตน้ำประปาตามมาตรฐานอุตสาหกรรม เพื่อจำหน่ายให้กับการประปาส่วนภูมิภาค
เพื่อทดแทนระบบผลิตน้ำประปาจากบ่อบาดาล
ซึ่งมีปัญหาเรื่องคุณภาพน้ำและมีผลกระทบต่อปัญหาแผ่นดินทรุดตัว
โดยมีโรงผลิตน้ำประปากำลังผลิตรวม 36,000 ลบ.ม.ต่อวัน ได้แก่ โรงผลิตน้ำประปาหลักเมือง
และโรงผลิตน้ำประปาแพงพวยซึ่งจำหน่ายให้กับสำนักงานประปาในจังหวัดราชบุรีและสมุทรสงคราม
ตามสัญญาระยะยาว 30 ปี นับจากวันที่ 7 เม.ย. 2544 ทั้งนี้บริษัทได้รับการส่งเสริมการลงทุน
จากคณะกรรมการส่งเสริมการลงทุน เมื่อวันที่ 6 ธันวาคม 2543 โดยได้รับสิทธิประโยชน์
ดังต่อไปนี้คือ

1.  ได้รับอนุญาตให้นำคนต่างด้าว ซึ่งเป็นช่างฝีมือหรือผู้ชำนาญการเข้ามาในราชอาณาจักรได้
    และทำงานเฉพาะตำแหน่งหน้าที่การงานทำงานตามที่คณะกรรมการเห็นชอบ

2.  ได้รับยกเว้นอากรขาเข้าสำหรับเครื่องจักรตามที่คณะกรรมการอนุมัติ

3.  ได้รับยกเว้นภาษีเงินได้นิติบุคคลสำหรับกำไรสุทธิมีระยะเวลา 8
    ปีนับจากวันที่เริ่มมีรายได้จากการประกอบกิจการ

4.  ได้รับยกเว้นไม่ต้องนำเงินปันผลที่ได้จากกิจการที่ได้รับการส่งเสริมไปคำนวณเพื่อเสียภาษีเงินตลอดระยะเวลาที่ได้รับยกเว้นภาษีเงินได้นิติบุคคล

5.  ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศ

3.3.2 การตลาดและภาวะการแข่งขัน

เนื่องจากเป็นการผลิตและจำหน่ายน้ำประปาระยะยาวให้กับลูกค้ารายเดียวคือ กปภ.
ซึ่งมีสัญญาระยะยาว 30 ปี จึงไม่มีปัญหาการแข่งขันในด้านการตลาด
โดยบริษัทให้ความสำคัญกับการรักษาคุณภาพในการผลิตน้ำประปาอย่างต่อเนื่อง
ซึ่งสามารถผลิตน้ำประปาได้ตามมาตรฐาน มอก.
และผ่านการรับรองจากกรมอนามัยกระทรวงสาธารณสุขว่าเป็น “น้ำประปาดื่มได้”
อีกทั้งเอาใจใส่ในด้านการรักษาสิ่งแวดล้อม โดยไม่มีน้ำทิ้งจากกระบวนการผลิต
เพราะได้นำน้ำจากถังตกตะกอนและจากการล้างถังกรองเข้าสู่กระบวนการผลิตน้ำใหม่ทั้งหมด
อีกทั้งใส่ใจในการจัดสภาพแวดล้อมสถานที่ทำงาน จนได้รับใบประกาศเกียรติคุณทองในโครงการ
“สถานที่ทำงานน่าอยู่ น่าทำงาน จากกรมอนามัย โดยผ่านเกณฑ์มาตรฐาน “สะอาด ปลอดภัย
ไร้มลพิษ มีชีวิตชีวา”

3.3.3. การจัดหาผลิตภัณฑ์หรือบริการ กระบวนการผลิต

วัตถุดิบที่ใช้ในการผลิตน้ำประปาได้แก่น้ำในแม่น้ำแม่กลอง ซึ่งไม่มีต้นทุน
โดยนำมาผ่านกระบวนการในการผลิตน้ำประปาซึ่งสรุปพอได้สังเขปดังนี้

1.  สูบน้ำดิบจากแม่น้ำแม่กลอง (Raw Water)

2.  เติมสารเคมีเช่น สารส้ม คลอรีนขั้นต้น ปูนขาว โพลิเมอร์ (Chemical Addition)

3.  ผ่านขบวนการตกตะกอนในถังตกตะกอน (Sedimentation)

4.  ผ่านการกรองในถังกรองทราย (Filtration)

5.  ใส่คลอรีนขั้นสุดท้าย (Chlorination)

6.  เก็บในถังน้ำใส (Clear Water Tank)

7.  ส่งไปยังสถานีสูบส่งน้ำ (Transport to PWA, ready for distribution)

นอกจากนี้ บริษัทยังถือหุ้นในบริษัท จัดการและพัฒนาทรัพยากรน้ำภาคตะวันออก จำกัด (มหาชน)
(อีสท์ วอเตอร์) โดย ณ วันที่ 9 มกราคม 2551 บริษัทถือหุ้นในอีสท์ วอเตอร์ ในสัดส่วนร้อยละ
18.72 อีสท์ วอเตอร์
รับผิดชอบการพัฒนาและดำเนินการดูแลระบบท่อส่งน้ำดิบสายหลักในพื้นที่ชายฝั่งทะเลภาคตะวันออก
ครอบคลุมพื้นที่จังหวัดชลบุรี ระยอง ฉะเชิงเทรา ปราจีนบุรี สระแก้ว จันทบุรี และตราด

3.4 ผลกระทบต่อสิ่งแวดล้อม

บริษัทมีความประสงค์ที่จะประกอบธุรกิจโดยคำนึงถึงสิ่งแวดล้อม
และจะปฏิบัติให้ได้ตามข้อกำหนดตามกฎหมายและระเบียบที่เกี่ยวข้อง
รวมถึงข้อบังคับขององค์กรปกครองส่วนท้องถิ่นเช่น เทศบาล องค์การบริหารส่วนตำบล เป็นต้น
กรณีที่ไม่มีกฎหมายหรือระเบียบบังคับใช้ บริษัทจะปฏิบัติต่อสิ่งแวดล้อมด้วยความรับผิดชอบ โดย

-   ส่งเสริมให้พนักงานมีจิตสำนึกและความรับผิดชอบต่อสิ่งแวดล้อม

-   ประชาสัมพันธ์กับชุมชนในเรื่องเกี่ยวกับสิ่งแวดล้อม
    รวมทั้งแลกเปลี่ยนความรู้และประสบการณ์กับหน่วยงานอื่นเพื่อให้มีการรักษาสภาพแวดล้อม
    และปรับปรุงการปฏิบัติงานให้เหมาะสมกับสภาพแวดล้อมอย่างต่อเนื่องและสม่ำเสมอ

-   บริหารงานโดยมีเป้าหมายในการป้องกันไม่ให้เกิดผลกระทบต่อสิ่งแวดล้อม
    ทบทวนและประเมินผลการดำเนินงานอย่างต่อเนื่องและสม่ำเสมอเพื่อติดตามความก้าวหน้า
    และเพื่อให้แน่ใจว่าบริษัทได้ปฏิบัติตามนโยบายเกี่ยวกับสิ่งแวดล้อม

    รายงานผลการปฏิบัติตามมาตรการลดผลกระทบสิ่งแวดล้อมและมาตรการการติดตามตรวจสอบคุณภาพสิ่งแวดล้อมประจำปี
    2550 ของโรงไฟฟ้าในกลุ่มบริษัท พบว่า คุณภาพอากาศในบรรยากาศทั่วไปและพื้นที่โดยรอบ
    คุณภาพอากาศในปล่องโรงไฟฟ้า
    อยู่ในเกณฑ์ที่ดีกว่ามาตรฐานที่กำหนดโดยคณะกรรมการสิ่งแวดล้อมแห่งชาติ

    3.5 งานที่ยังไม่ได้ส่งมอบ

บริษัทยังมีโครงการที่อยู่ระหว่างการดำเนินการพัฒนาโครงการโรงไฟฟ้าอีก 3 โครงการ
ซึ่งท่านสามารถดูได้ที่หัวข้อ 6 เรื่อง โครงการในอนาคต หน้าที่ 43